ToekomsVenster: God se genesing is tasbaarSpekboom (Foto: Janie Monsieur/Maroela Media) “Kom na My toe, almal wat uitgeput en oorlaai is, en Ek sal julle rus gee. – Matteus 11:28 Ons gesels hierdie week oor Christene se getuienis en roeping in hierdie wêreld na aanleiding van die merkwaardige eienskappe van die spekboom. Die boom spog met die geleerde naam Portulacaria afra. Soos reeds gesê besit hierdie plant, deel van God se unieke skeppings handelinge, buitengewone eienskappe. Maandag het ons verwys na die feit dat die plant die onsuiwerheid uit die atmosfeer neutraliseer. Die blare van die plant het medisinale kwaliteite. Versapte blare word gebruik as ‘n antiseptiese middel en ook om velkwale soos puisies, uitslag, inseksteke en sonbrand te streel. Ek wonder hoeveel heilsame kwaliteite daar nie in die natuur weggesteek is waarvan ons nog nie eers bewus is nie. Christene staan onder opdrag. Die opdrag kom van God totale aanspraak op ons lewens het. Ons is en word in hierdie wêreld ontplooi om van die verlossings- en versoeningswerk van Jesus te getuig. Die Evangelie, God se Goeie Nuus, is genesend. Dit streel moeë en uitgeputte mense, dit bring perspektief en betekenis, dit wys pad aan en gee wysheid. Ons almal het al geworstel met ŉ onaangenaamheid waarvan ons net nie kan ontslae raak nie. Breek gerus ŉ blaar van die spekboom af en drup die sap op jou wond en beleef God se goedheid in die natuur. God se genesing is tasbaar in die Bybel. Sy Woord is die Waarheid en kan nie teleurstel nie. “Kom tot die Heer met al jou verdriet,” sing die bekende Halleluja-lied. Moet egter nie die wonder van Goddelike genesing vir jouself hou nie. Deel dit met die stukkende en sukkelende mense wat jou lewenspad kruis.